苏轼
书黁公诗后（并叙）
过加禄镇南二十五里大许店，休焉于逆旅祁宗祥家。
见壁上有幅纸题诗云：满院秋光浓欲滴，老僧倚杖青松侧。
只怪高声问不应，瞋余踏破苍苔色。
其后题云滏水僧宝黁。
宗祥谓余，此光黄间狂僧也。
年百三十，死于熙宁十年，既死，人有见之者。
宗祥言其异事甚多。
作是诗以识之。
黁公本名清戒，俗谓之戒和尚云。
黁公昔未化，来往淮山曲。
寿逾两甲子，气压诸尊宿。
但嗟浊恶世，不受龙象蹴。
我来不及见，怅望空遗躅。
霜颅隐白毫，锁骨埋青玉。
皆云似达摩，只履还天竺。
壁间余清诗，字势颇拔俗。
为吟五字偈，一洗凡眼肉。